
Portal Slobodna Dalmacija objavio je 13. kolovoza 2018. god. kolumnu dr. sc. Ivice Šole, 
teologa i komunikologa, profesora na Odjelu za kulturologiju Sveučilišta Josipa Jurja 
Strossmayera u Osijeku, pod nazivom Međugorje ne smije dijeliti Hrvate. Temeljna ideja 
osvrta, ako smo ga dobro razumjeli, iako se u biti navodi samo u naslovu i zadnjim 
rečenicama, sastoji se u poticaju na razmišljanje kako nije dobro da međugorski fenomen 
toliko negativno utječe na jedinstvo Hrvata, pretpostavljamo i jedinstvo vjernika katolika, 
što bismo sa svoje strane svakako pozdravili i u tom svjetlu istaknuli veliku vrijednost 
napisanoga. 


Međutim, na Međugorje očigledno svatko gleda svojim naočalama, što je dobro imati u 
vidu kod razvijanja navedene potrebe jedinstva, odnosno dobro je i važno poštovati 
drukčije mišljenje i nipošto zbog toga nekoga ne prezrijeti, ali je, čini nam se, važno i imati 
svoje i njega se ne ustezati — pristojno — iznijeti. U tom svjetlu, možda će se međugorski 
fenomen jednom u budućnosti, kada se o njemu bude moglo govoriti bez ostrašćenosti, 
pokazati kao izvrstan temelj takvim plodnim i međusobno uvažavajućim raspravama, pa 
će se netko sa zahvalnošću sjetiti i tog poticaja o jedinstvu koji je izišao iz autorova pera i 
koji je po sebi, ponavljamo, vrlo vrijedan. Želimo reći kako poštujemo sve što je Ivica Šola 
u tom osvrtu napisao, jer je to plod njegova iskustva i njegovih razmišljanja, ali nam se 
ipak taj njegov osvrt čini kontradiktoran u sebi. 


Sažeto rečeno, on u više od dvije trećine teksta, prilično sarkastično i nižući argument za 
argumentom, pobija vjerodostojnost međugorskih ukazanja, a čitatelja vodi jedinom 
zaključku: da su međugorska ukazanja najobičnija laž, ali onda neočekivano doda kako je 
ta doktrinarna strana za njega potpuno nebitna, jer on u Međugorju osjeća mir i zdravu 
pobožnost, a to mu je dovoljno da to mjesto smatra svetištem i da ponovno dođe ondje 
Kraljici Mira. 


Iako mu je nakana — poziv na jedinstvo Hrvata, kao što je rečeno, bila dobra, već se iz 
samih komentara na tom i na drugim portalima koji su taj njegov tekst prenijeli, vidjelo da 
je naivna i u ovom povijesnom trenutku neostvariva. Naime, vrlo je malo bilo onih koji su 
se složili s njegovim mišljenjem, a još je zapravo više razbuktao neprijateljstvo između onih 
koji promoviraju i onih koji opovrgavaju međugorski fenomen, jer su obje strane u tekstu 
mogle naći pojedine dijelove s kojima se slažu, ali daleko više one s kojima se ne slažu, te su 
najčešće tekst ocijenile šarlatanskim. 


Ne bismo nipošto rekli da tekst zaslužuje takvu ocjenu, ali, slijedeći navedeno, proizlazi 
ipak da Međugorska Gospa nije Kraljica Mira, bez obzira koliko se to Šola trudio dokazati. 
Naprotiv, ako i postoji takav blaženi mir, o kojemu on svjedoči iz svoga iskustva, on je 
očigledno prostorno ograničen na samo Međugorje, dok se isto ne može reći za ona 
područja izvan njega. To se ponajviše odnosi na oštrinu i grubost 

zagovornika međugorskih ukazanja, odnosno na njihovo nimalo bratoljubno obrušavanje 
na sve one koji u ta ukazanja ne vjeruju, pa se pitamo kakvu oni to kršćansku (ne)ljubav 
nose sa sobom odlazeći iz te Oaze Mira. 


No, još više je važno ono što je istaknuto u nekoliko komentara na Šolin tekst, a to je kako 
je itekako važna doktrinarna strana Međugorja i kako nikakvo dobro pastoralno 
djelovanje, ukoliko je uopće stvarno takvo, ne može naći svoje opravdanje ako je riječ o 
laži. Slažemo se s tim u potpunosti, iako se donekle može naći opravdanje i za autorovu 
stranu. Naime, činjenica je da su mnoga katolička svetišta, prolazeći sličan put kao i 
Međugorje, zapravo izrasla na sumnjivim temeljima, jednako kao što danas častimo neke 
svetce za koje nismo sigurni ni jesu li postojali, a kamoli da su činili silna čudesa koja im se 
pripisuju, pa u tom smislu Međugorje nije nikakva iznimka, ali držimo da su takve po sebi 
neistinite okolnosti mogle donijeti dobrih plodova u vremenima kada se do izvora nije 
moglo doći, no ne i danas, kada s nekoliko klikova mišem saznajemo sve o međugorskim 
manipulacijama. Drugim riječima, današnjem je čovjeku, i to s punim pravom, itekako 
važno da fides i ratio međusobno ne ratuju, nego naprotiv da budu nerazdruživi u Istini. 


Još se više želimo kritički osvrnuti na vrijednost blaženoga mira, odnosno na sakralni 
ugođaj i pobožnost u najčišćem obliku, o kojem autor svjedoči iz svoga iskustva 
boravljenja u Međugorju. Crkva, naime, nikada nije pridavala važnost takvim 
emocionalnim iskustvima, jer su ona, ukoliko su zanemarila onu drugu razumsku stranu, 
redovito odlazila u vjerska zastranjenja. O tome svjedoče mnoga srednjovjekovna i kasnija 
društva i udruženja, koja je Crkva iz navedenih razloga morala zabraniti. Uz to, ne 
trebamo biti banalni pa navoditi kako već i nargila, bong ili joint mogu biti izvrsni 
proizvođači mira, kao i mnoštvo životnih iskustava u kojima su emocije ili isključiva 


duhovnost u prvom planu, ali svakako želimo naglasiti da nam se taj argument, pogotovo 
jer je naveden kao protuteža doktrinarnoj i razumskoj strani Međugorja, čini pomalo 
naivan. 


Ako ćemo ipak stvar pokušati staviti na višu i ozbiljniju razinu, odnosno imati u vidu da je 
ovdje riječ o jednom dubokom duhovnom doživljaju, koji se ne bi smio obezvrjeđivati 
navedenim usporedbama, opet ćemo doći do sličnih zaključaka. Naime, naravno da je 
važna produhovljenost u vjerničkom životu i da je jednako opasno kada bi ona izostala, a 
sve se svelo na razumsku stranu, no držimo da je baš zato nužno potrebno da obje budu 
uravnotežene. Ili kako bi to staro teološko pravilo reklo: Lex orandi, lex credendi. 


Time zapravo dolazimo ponovno do navedene kontradikcije po kojoj Ivici Šoli nije bitno što 
je Međugorje utemeljeno na lažima, nego su isključivo važni dobri plodovi. Pitamo se nije li 
opasno i nije li teološki nezrelo razmišljati na takav način i poticati na to druge, jer po toj 
logici puno toga, što je suprotno učenju Crkve, može postati apsolutno prihvatljivo. 
Primjerice, po istom načelu netko može reći da osjeća potpuni mir u vježbama yoge, pri 
provođenju sungazinga ili u prakticiranju i korištenju nekih drugih istočnjačkih tehnika, te 
tvrditi da mu to pomaže u boljem razumijevanju katoličke vjere, no naravno da to ne može 
biti istina, jer je istočnjačka duhovnost nepoveziva s učenjem Katoličke Crkve. Slijedeći tu 
logiku, naime, vrlo brzo bi se došlo do zaključka da su sve religije jednake i do 
zanemarivanja istine da nas je samo Krist — Božji Sin, otkupio. Jednako tako i u Međugorju 
najčišća pobožnost koja je nikla na laži ne može biti prihvatljiva, jer jednako vodi do 
obezvrjeđivanja najvećih kršćanskih istina, posebno ispravne pobožnosti prema Blaženoj 
Djevici Mariji, i zato nam je taj argument neprihvatljiv. 


Ovdje se želimo još samo kratko osvrnuti na uvodni dio kolumne, u kojem autor brani 
turističko-ugostiteljski razvoj Međugorja, navodeći da hodočasnici imaju svojih ljudskih 
potreba pa je normalno da one budu i zadovoljene na pristojan način. Htjeli bismo reći da 
bi ta njegova konstatacija bila prihvatljiva kada cijela situacija ne bi imala svoju nečasnu 
pozadinu, a odnosi se prije svega na niz onih skupina koje su u Međugorju pronašle više 
materijalne nego duhovne koristi. Pri tome npr. mislimo na jednupoznatu, i čini se Duhom 
Svetim zaštićenu (čitaj: onu koja ima dobre veze u vrhu Crkve) talijansku humanitarku i 
karizmatičarku, a o čijem duhovno-turističkom djelovanju u Zvirovićima pokraj Čapljine 
raspravlja policija. Pri tome mislimo i na druge osobe i njihova djelovanja, napose one koji 
su bili predmetom istrage pod kodnim imenom “Pelegrino“. Pri tome mislimo i na sva ona 
nečasna djelovanja o kojima javnost ne zna još ništa. S obzirom na to, Šolina obrana 
međugorske infrastrukture čini nam se neobranjiva. 


I za kraj se želimo osvrnuti na riječi dr. sc. Mate Zovkića, umirovljenoga profesora Novoga 
zavjeta na Katoličkom bogoslovnom fakultetu u Sarajevu i člana prve komisije za 
istraživanje autentičnosti Međugorja, a kojega u pozitivnom svjetlu, ali u sasvim drukčijem 
kontekstu, spominje i Ivica Šola. Vrlo zanimljiv intervju s njim, objavljen prije tri godine u 
Globusu, pokazuje kako je on jedan od rijetkih koji jasno, argumentirano i neizmijenjeno 
tvrde da u Međugorju nema nikakvoga čuda, te da je zbog toga puno puta na svojoj koži 
osjetio netrpeljivost zagovornika međugorskih ukazanja. Međutim, ono na što želimo 


posebno upozoriti, tiče se njegovih riječi izrečenih i u navedenom intervjuu i u predavanju 
na jednom mariološkom kongresu, a objavljenih u tekstu Problematični elementi u 
fenomenu Međugorja. U njima se, naime, čudi i zgraža jer je u nekoliko navrata imao 
priliku nekim cijenjenim i učenim teolozima potkrijepiti argumentima zašto ne treba 
vjerovati u međugorska ukazanja, naglašavajući posebno nesuvislost međugorske 
doktrinarne strane, no oni su ga saslušali i jednostavno odgovorili: Ja ipak vjerujem. Mato 
Zovkić se nakon toga pita, a slično se pitamo i mi s obzirom na osvrt na koji se ovdje 
referiramo, ako jedan uvaženi i informirani teolog tako misli i ako je spreman prihvatiti 
Međugorje iako mu baš ništa ne ide na ruku, osim sakralnoga ugođaja, čemu se onda 
čuditi kad to čini neupućeni narod kojemu je važniji osjećaj mira od same Gospe. 


